ԱՄՓՈՓԱԹԵՐԹ
«ԶԻՆՎՈՐԱԿԱՆ ԾԱՌԱՅՈՒԹՅԱՆ ԵՎ ԶԻՆԾԱՌԱՅՈՂԻ ԿԱՐԳԱՎԻՃԱԿԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ԵՎ ՀԱՐԱԿԻՑ ՕՐԵՆՔՆԵՐԻ ՆԱԽԱԳԾԵՐԻ ԿԱՊԱԿՑՈՒԹՅԱՄԲ ՍՏԱՑՎԱԾ ԱՌԱՋԱՐԿՆԵՐԻ

	
1. Պետական պահպանության ծառայություն
	29․09.2026թ․

	
	19/2109

	Առարկություններ և առաջարկություններ չկան:
	Ընդունվել է ի գիտություն։

	2. ՀՀ կրթության, գիտության, մշակույթի և սպորտի նախարարություն
	29․09․2026թ.

	
	01/18.2/36481-2026

	          Ներքին գործերի բնագավառում պետական կառավարման լիազոր մարմնի ուսումնական հաստատությունում պետական պատվերի շրջանակներում միջին մասնագիտական կրթական ծրագրով սովորողին՝ տվյալ կրթական ծրագրով ուսումնառության ամբողջ ժամկետով, ինչպես նաև նշված կրթական ծրագիրն ավարտած և ներքին գործերի բնագավառում պետական կառավարման լիազոր մարմնում կամ ենթակա պետական մարմիններում ոստիկանության կամ փրկարար ծառայության պաշտոնի նշանակված ծառայողին՝ օրենքով սահմանված անընդմեջ ծառայության ժամկետով տարկետում տրամադրելու և զինվորական ծառայությունից ազատելու նախաձեռնության վերաբերյալ ՀՀ կրթության, գիտության, մշակույթի և սպորտի նախարարությունը առաջարկություններ և դիտողություններ չունի։ Միևնույն ժամանակ հայտնում եմ, որ ներկայացված նախագծերից պարզ չէ ում կողմից կամ որոշմամբ են տարկետում ստանալու կամ ազատվելու քաղաքացինները։ Հետագա գործընթացները ավելի կանոնակարգված և ամբողջական կանոնակարգելու նպատակով առաջարկում ենք հստակեցնել տարկետումների և ազատումների տրամադրման ընթացակարգերը, ինչպես նաև այն հետագայում ամբողջական դարձնելու նպատակով սահմանել լիազորող նորմեր՝ համապատասխան ենթաօրենսդրական ակտեր ընդունելու նպատակով: Առաջարկվում է նաև՝ նախագիծ 1-ի 1-ին հոդվածում «նոյեմբերի 29-ի» բառերը փոխարինել «նոյեմբերի 15-ի» բառերով, նախագիծ 2-ի 4-րդ հոդվածում՝ ընդունելության՝ միայն պետական պատվերի շրջանակում կազմակերպելու վերաբերյալ ձևակերպումը լրացնել՝ հաշվի առնելով «Մասնագիտական կրթության և ուսուցման մասին» օրենքի 14-րդ հոդվածի պահանջը, համաձայն որի մասնագիտական ուսումնական հաստատության ընդունելությունն իրականացվում է մրցութային հիմունքներով, նախագիծ 3-ում՝ ընդունելության կարգավորումը համապատասխանեցնել «Մասնագիտական կրթության և ուսուցման մասին» օրենքով սահմանված մրցութային հիմունքներին:  
	Ընդունվել է ի գիտություն։
      Ընթացակարգերի հստակեցման մասով հայտնում ենք, որ «Զինվորական ծառայության և զինծառայողի կարգավիճակի մասին» օրենքի 22-րդ հոդվածի 4-րդ մասի ուժով Կառավարության կողմից սահմանվելու են տարկետում տալու և տրված տարկետումը դադարելու պայմանները, իսկ տարկետման կամ ծառայությունից ազատման ձևակերպումներն իրականացվելու են ընդհանուր կանոններին համապատասխան։ Հետևաբար, հավելյալ կարգավորումներով նախագիծը ծանրաբեռնելու անհրաժեշտությունն առկա չէ։
      Ինչ վերաբերում է ընդունելության մրցութային հիմունքների մասով ներկայացված առաջարկությանը, ապա հարկ է ընդգծել, որ այս դեպքում ևս լրացման անհրաժեշտությունը բացակայում է՝ հաշվի առնելով այն հանգամանքը, որ «Ոստիկանությունում ծառայության մասին» և «Փրկարար ծառայության մասին» օրենքների՝ համապատասխանաբար 55-րդ հոդվածի 7-րդ և 68-րդ հոդվածի 18-րդ մասերով, առանց որևէ տարբերակման,  արդեն իսկ շեշտված է, որ ՀՀ ՆԳՆ կրթահամալիրում դիմորդների ընդունելությունը կատարվում է մրցութային հիմունքներով` ՀՀ ՆԳ նախարարի հրամանով սահմանված կարգին համապատասխան:
      Տեխնիկական վրիպակը շտկվել է։



	3. ՀՀ պաշտպանության նախարարություն
	01․10․2026թ.

	
	ՊՆ/510/14050-2026

	          ««Զինվորական ծառայության և զինծառայողի կարգավիճակի մասին» օրենքում փոփոխություններ և լրացումներ կատարելու մասին» ՀՀ օրենքի նախագծի ուսումնասիրության արդյունքներով առաջարկում ենք նախագծի 3-րդ հոդվածով Օրենքի 22-րդ հոդվածի 3-րդ մասում լրացվող 3-րդ կետում «սովորողին՝» բառից հետո լրացնել «սակայն յուրաքանչյուր ուսումնական տարվա շրջանակներում՝ ոչ ավելի, քան 70 սովորողի՝» բառերը:	
	Ներկայացված առաջարկության նպատակն է օրենքով հստակ սահմանել ներքին գործերի բնագավառում պետական կառավարման լիազոր մարմնի ոստիկանության և փրկարար ծառայության միջին մասնագիտական կրթական ծրագրեր իրականացնող ուսումնական հաստատություններում յուրաքանչյուր տարվա համար տարկետման իրավունք տվող պետական պատվերի ընդհանուր քանակը:



















	
	Ներկայացված մյուս օրենքների նախագծերի վերաբերյալ առաջարկություններ և առարկություններ չկան:
	Չի ընդունվել։
«Ոստիկանությունում ծառայության մասին» և «Փրկարար ծառայության մասին» օրենքներում վերանայումներ նախատեսող նախագծերով յուրաքանչյուր տարի համապատասխան տեղերի քանակը հաստատելու իրավասությունը վերապահվել է Կառավարությանը։ Ընդ որում, նախագծային լուծումների հիմքում ընկած է այն տրամաբանությունը, որ Կառավարության կողմից յուրաքանչյուր տարի հատկացվելիք տեղերի համար ամբողջ ծավալով պետք է երաշխավորված լինի տարկետման հնարավորությունը։ 
Նման մոտեցումն անմիջականորեն ածանցվում է  օրինագծերի ընդունմամբ հետապնդվող նպատակից։ Այս տեսանկյունից, նկատի ունենալով հատկապես այն հանգամանքը, որ զորակոչի հայտարարումը ևս Կառավարության իրավազորության տիրույթում գտնվող հարց է՝ գտնում ենք, որ միանգամայն արդարացված են նախագծերով առաջարկվող ճկուն կարգավորումները, որպիսիք հնարավորություն են տալիս Կառավարությանը՝ յուրաքանչյուր տարի գնահատելու ինչպես զորակոչի, այնպես էլ՝ ներքին գործերի բնագավառի կարիքներն ու ակնկալիքները և, ըստ այդմ, կայացնելու այնպիսի հավասարակշռված որոշումներ, որ մի կողմից՝ ապահովվի պարտադիր զինվորական ծառայության արդյունավետությունն ու պատշաճությունը, մյուս կողմից էլ՝   երաշխավորվի ներքին անվտանգության համակարգի արմատապես կատարելագործմանը միտված որակյալ կադրային ներուժի ներգրավումը։
Հետևաբար, մեր դիտարկմամբ, օրենսդրական մակարդակով տարկետման իրավունք տվող պետական պատվերի ընդհանուր քանակի առավելագույն շեմի սահմանումն արդարացված չէ։ 

Ընդունվել է ի գիտություն։

	4. Ազգային անվտանգության ծառայություն
	08․10․2026թ.

	
	11/1637

	Առաջարկություններ չկան:
	Ընդունվել է ի գիտություն։

	5. Մարդու իրավունքների պաշտպան
	09․10․2026թ.

	
	01/13.3/5291-2026

	1. ««Զինվորական ծառայության և զինծառայողի կարգավիճակի մասին» օրենքում (այսուհետ՝ Օրենք) փոփոխություններ և լրացումներ կատարելու մասին» օրենքի նախագծի 3-րդ հոդվածով նախատեսվում է Օրենքի 22-րդ հոդվածի 3-րդ մասի 2-րդ կետը լրացնել հետևյալ բովանդակությամբ 3-րդ կետով․
«3) ներքին գործերի բնագավառում պետական կառավարման լիազոր մարմնի ուսումնական հաստատությունում պետական պատվերի շրջանակներում միջին մասնագիտական կրթական ծրագրով սովորողին՝ տվյալ կրթական ծրագրով ուսումնառության ամբողջ ժամկետով, ինչպես նաև նշված կրթական ծրագիրն ավարտած և ներքին գործերի բնագավառում պետական կառավարման լիազոր մարմնում կամ ենթակա պետական մարմիններում ոստիկանության կամ փրկարար ծառայության պաշտոնի նշանակված ծառայողին՝ օրենքով սահմանված անընդմեջ ծառայության ժամկետով, բայց ոչ ավելի, քան մինչև 35 տարին լրանալը: Սույն հոդվածի 1-ին մասի 2-րդ, 3-րդ մասի 1-2-րդ կետերով, 5-րդ, 7-րդ և 8-րդ մասերով նախատեսված տարկետումները չեն կարող տրվել սույն կետի համաձայն տարկետում ստացած քաղաքացիներին, բացառությամբ այն քաղաքացու, որին տրված տարկետումը դադարեցվել է քաղաքացու առողջական վիճակի պատճառով:»։
Վերոգրյալ կարգավորման ուսումնասիրությունից հետևում է, որ սույն կետով նախատեսված հիմքով տարկետում ստացած քաղաքացին հետագայում չի կարող տարկետում ստանալ նույն հոդվածի 1-ին մասի 2-րդ, 3-րդ մասի 1-2-րդ կետերով, 5-րդ, 7-րդ և 8-րդ մասերով նախատեսված հիմքերով, բացառությամբ առողջական վիճակի պատճառով տարկետման դադարեցման դեպքի։
Հարկ է փաստել, սակայն, որ նման սահմանափակումը կարող է խնդրահարույց լինել, մասնավորապես, այն բանի համատեքստում, որ նախագծով նախատեսված նոր հիմքով տարկետում ստանալու դեպքում բացառվում է հետագայում ընտանեկան պայմանների առաջացմամբ պայմանավորված տարկետում ստանալու հնարավորությունը։ 
Նման կարգավորումը կարող է ունենալ նաև հակառակ ազդեցություն ծրագրին մասնակցելու գրավչության երաշխավորման տեսանկյունից։ Նույն հիմնավորմամբ կարող է խնդրահարույց լինել նաև նախագծով նախատեսված տարկետում ստանալու այլ հիմքերի առնչությամբ սահմանափակումների կիրառումը։ 
Հաշվի առնելով վերոգրյալը՝ առաջարկում ենք ևս մեկ անգամ քննարկման առարկա դարձնել նման սահմանափակումներ նախատեսելու հարցը։ 
	Չի ընդունվել։

Նախ՝ հարկ է նկատել, որ առաջարկում ներկայացված չէ բավարար հիմնավորում առ այն, թե ինչ տեսանկյունից և ինչ հանգամանքներով պայմանավորված է խնդրահարույց համարվում նախագծով առաջարկվող սահմանափակումը։ Մասնավորապես, բացակայում է որևէ փաստարկ, որը կհիմնավորեր, որ տարկետման այլ հիմքերից օգտվելու հնարավորության արգելափակումը կարող է բացասաբար անդրադառնալ ներդրվող կառուցակարգի նպատակների իրագործման կամ  դրան մասնակցելու գրավչության վրա։
Միաժամանակ, հարկ է ընդգծել, որ նախագծով առաջարկվող կարգավորումն անմիջականորեն բխում է նախագծերի ընդունմամբ հետապնդվող նպատակից և միտված է դրա արդյունավետ իրացման համար անհրաժեշտ իրավական երաշխիքների ապահովմանը։ Հակառակ պարագայում առկա կլինի էական ռիսկ, որ պետության կողմից երիտասարդ քաղաքացիներին առաջարկվող մասնագիտական որակյալ կրթություն ստանալու, մասնագիտական պատրաստվածություն ձեռք բերելու և դրա հիման վրա ներքին գործերի համակարգում ծառայողական գործունեություն մեկնարկելու ու շարունակելու կանխատեսելի և իրավական ամուր երաշխիքներով ապահովված ուղի անցնելու իրավական հնարավորությունը կարող է օգտագործվել ոչ թե իր նպատակային նշանակությանը համապատասխան, այլ՝ գործնականում իրենց անձնական նպատակներին ծառայեցնելու համար։ Նման պայմաններում լրջորեն կբարդանա ներդրվող կառուցակարգի նպատակային կիրառումն ապահովելու և դրա հնարավոր չարաշահումները կանխելու խնդրի լուծումը։
Ավելին, ընտանեկան պայմաններով պայմանավորված՝ օրենքով նախատեսված տարկետման հիմքերի ուսումնասիրությունից հետևում է, որ դրանք վերաբերում են այնպիսի իրավիճակների, որոնց առկայության դեպքում քաղաքացու՝ ընտանիքի անդամների կողքին գտնվելու և նրանց անհրաժեշտ խնամքն ու հոգածությունն ապահովելու անհրաժեշտությունը կարող է գերակայել պարտադիր զինվորական ծառայության անցնելու ընդհանուր պարտականության նկատմամբ։ Մինչդեռ, քննարկվող կարգավորման շրջանակներում պետությունը քաղաքացուն առաջարկում է մասնագիտական կրթություն ստանալու և դրա արդյունքում ներքին գործերի համակարգում ծառայության անցնելու հնարավորություն՝ ապահովելով մասնագիտական զարգացման, ծառայողական առաջխաղացման և մրցունակ վարձատրության հեռանկար, որպիսի պարագայում այլևս չեղարկվում է հակադիր շահերի բախումը, քանի որ պետության կողմից նման պայմանների ապահովմանը զուգահեռ ինքնաբերաբար երաշխավորվում է նաև քաղաքացու՝ ընտանիքի անդամների կողքին գտնվելը և նրանց անհրաժեշտ խնամքն ու հոգածությունն ապահովելը։   
Այս տեսանկյունից, ընդունելի չէ նաև այն պնդումը, որ առաջարկվող սահմանափակումը կարող է հակառակ ազդեցությունն ունենալ նախատեսվող ծրագրի գրավչության վրա։ Ընդհակառակը, մեր գնահատմամբ՝ հստակ պայմաններով և կանխատեսելի իրավական հետևանքներով կարգավորումը կարող է նպաստել ծրագրի նպատակային կիրառմանը, պետության կողմից ստանձնվող պարտավորությունների և քաղաքացիների կողմից ակնկալվող ծառայողական գործունեության միջև անհրաժեշտ կապի ապահովմանը, ինչպես նաև ծրագրի երկարաժամկետ արդյունավետության երաշխավորմանը։
Հետևությունն այն է, որ նման հնարավորությունից օգտվելու և դրա շրջանակներում ստանձնած պարտավորությունների կատարումն ապահովելու նպատակով տարկետման այլ հիմքերից օգտվելու սահմանափակումն անհրաժեշտ, ողջամտորեն հիմնավորված և արդարացի հավասարակշռություն երաշխավորող միջոց է՝ ընտրված նպատակին հասնելու համատեքստում։

	2. ««Փրկարար ծառայության մասին» օրենքում փոփոխություն և լրացումներ կատարելու մասին» օրենքի նախագծի 2-րդ հոդվածով նախատեսվում է «Փրկարար ծառայության մասին» օրենքի 29-րդ հոդվածի 1-ին մասը լրացնել հետևյալ նախադասությամբ. 
«Սույն օրենքի 68-րդ հոդվածի 7.1-ին մասով նախատեսված՝ փրկարար ծառայության միջին մասնագիտական կրթական ծրագրով սովորող կարող է լինել 18 տարին չլրացած այն քաղաքացին, որը չի անցել պարտադիր զինվորական ծառայություն կամ ստացել է պարտադիր զինվորական ծառայության զորակոչից տարկետում:»։
Համանման բովանդակություն նախատեսված է նաև Ոստիկանության միջին մասնագիտական կրթական ծրագրի սովորողների համար։ 
Նշված կարգավորումների առնչությամբ հատկանշական է, որ ՄԱԿ-ի երեխայի իրավունքների պաշտպանության կոմիտեն (այսուհետ՝ Կոմիտե) Հայաստանի հինգերորդ և վեցերորդ պարբերական զեկույցների վերաբերյալ 2024 թվականի եզրափակիչ դիտարկումների 45-րդ կետի «ա» ենթակետում[footnoteRef:1] մասնակից պետությանը առաջարկել է հանրակրթական դպրոցների ուսումնական ծրագրերից բացառել ցանկացած ռազմական բնույթի ուսուցում, բացառությամբ անձնական անվտանգության, առաջին օգնության, դիմակայունության և աղետներին պատրաստվածության մասին գիտելիքների փոխանցման, ինչը թույլ կտա երեխաներին դժվարին իրավիճակներում պաշտպանել իրենց և ուրիշներին: [1:  Դիտարկումները հասանելի են https://www.unicef.org/armenia/en/media/18566/file/CRC%20Concluding%20Observations%202024.pdf հղումով։ ] 

Ուստի, առաջարկում ենք, նախագծով նախատեսվող 18 տարին չլրացած ուսանողների համար միջին մասնագիտական կրթական ծրագրերի բովանդակությունը մշակելիս, հատուկ հաշվի առնել Կոմիտեի նշված դիրքորոշումը։
	Ընդունվել է ի գիտություն։

Ուշադրություն ենք հրավիրում այն հանգամանքի վրա, որ կրթության բնագավառի վերաբերելի օրենսդրական կարգավորումներից ուղղակիորեն հետևում է, որ միջին մասնագիտական կրթական ծրագիրը ներառված է մասնագիտական կրթական ծրագրերի մեջ, այլ ոչ թե՝ հանրակրթական։ 
Հետևաբար, նախագծային լուծումները միանգամայն համադրելի են առաջարկությամբ վկայակոչված միջազգային կառույցի դիրքորոշման հետ։ 

	3. Նախագծերով նախատեսվում է, որ համապատասխան միջին մասնագիտական կրթություն ստացած ծառայողը պարտավոր է հատուցել իր ուսման համար պետության կողմից կատարված ծախսերը, եթե ոստիկանության կամ փրկարար ծառայության միջին խմբի պաշտոնում նշանակվելուց հետո Լիազոր մարմնում կամ ենթակա պետական մարմիններում ոստիկանության կամ փրկարար ծառայության պաշտոններում չի ծառայել անընդմեջ 10 տարի։
Կարգավորման ուսումնասիրությունից հետևում է, որ 10-ամյա անընդմեջ ծառայության պայմանը չկատարած ծառայողը պարտավոր է ամբողջությամբ հատուցել իր ուսման համար պետության կողմից կատարված ծախսերը (ըստ Նախագծերի հիմնավորման՝ շուրջ 4,3 միլիոն դրամ՝ մեկ շրջանավարտի հաշվով), բացառությամբ առողջական վիճակի կամ ժամանակավոր անաշխատունակության հետևանքով ծառայությունից ազատվելու դեպքերի։
Նման կարգավորումը կարող է խնդրահարույց լինել ՀՀ Սահմանադրության 57-րդ հոդվածով երաշխավորված՝ աշխատանքի ազատ ընտրության իրավունքի իրացման տեսանկյունից, քանի որ էականորեն սահմանափակում է ծառայողի՝ ծառայությունը շարունակելու կամ դադարեցնելու վերաբերյալ ազատ որոշում կայացնելու հնարավորությունը։ 
Միաժամանակ, անհրաժեշտ է գնահատել սահմանված պարտավորության համաչափությունը՝ հաշվի առնելով ծառայության սահմանված ժամկետը և դրա չկատարման դեպքում առաջացող ֆինանսական հետևանքների չափը։
Բացի այդ, Նախագծերով նախատեսված բացառությունները չեն ներառում ծառայողի կամքից և վարքագծից անկախ այնպիսի հանգամանքներ, որոնց հետևանքով վերջինս կարող է դադարեցնել ծառայությունը, այդ թվում՝ հաստիքների կրճատումը, կառուցվածքային կամ կազմակերպական փոփոխությունները, համապատասխան պաշտոնի վերացումը կամ ծառայողի կամքից անկախ այլ հանգամանքներ։
Հաշվի առնելով վերոգրյալը՝ առաջարկում ենք վերանայել Նախագծերի համապատասխան կարգավորումները՝ հաշվի առնելով աշխատանքի ազատ ընտրության իրավունքի սահմանափակման համաչափության, ինչպես նաև ծառայողից անկախ հանգամանքների պատշաճ հաշվառման անհրաժեշտությունը։
	Չի ընդունվել։

Նախ՝ հարկ է ընդգծել, որ նախագծերով առաջարկվող կարգավորումները, մեր դիտարկմամբ, աշխատանքի ազատ ընտրության իրավունքի սահմանափակման որևէ խնդիր չեն առաջացնում, քանի որ համապատասխան անձն իր ազատ կամահայտնությամբ է ընտրելու առաջարկվող ուղին՝ նախապես հայտնի պայմաններով և դրանց չկատարման դեպքում վրա հասնող իրավական հետևանքներով հանդերձ։ Մասնավորապես, անձն ինքն է որոշելու՝ օգտվել պետության կողմից առաջարկվող՝ միջին մասնագիտական կրթություն ստանալու և դրա արդյունքում ներքին գործերի բնագավառում ծառայության անցնելու հնարավորությունից՝ ընդունելով նաև այդ հնարավորության ընձեռնման դիմաց սահմանվող պարտավորությունները, թե՝ ոչ։ Հետևաբար, քննարկվող կարգավորումը ոչ թե սահմանափակում է անձի՝ աշխատանքի ընտրության ազատությունը, այլ՝ սահմանում է պետության կողմից առաջարկվող երաշխավորված աշխատանքից օգտվելու պայմաններն ու դրանց չկատարման իրավական հետևանքները։
Ավելին, հաշվի առնելով պետության կողմից առաջարկվող՝ որակյալ մասնագիտական կրթություն ստանալու և հանրային ծառայության անցնելու հնարավորությունների համակցումը, որի շրջանակներում անձի համար ապահովվում են մասնագիտական կայացման, մրցունակ վարձատրության և ծառայողական առաջընթացի հեռանկարներ, գտնում ենք, որ սահմանված՝ առնվազն 10 տարի անընդմեջ ծառայելու պարտավորությունը և այն չկատարելու դեպքում ուսման համար պետության կատարած ծախսերը հատուցելու պահանջը միանգամայն համահունչ են համաչափության հիմնարար սկզբունքի պահանջներին։ Մասնավորապես, նշված պարտավորությունը միտված է պետության կողմից կատարվող ֆինանսական ներդրումների նպատակային օգտագործումն ապահովելուն, ինչպես նաև՝ պետության և ծառայողի միջև ձևավորվող հարաբերություններում ստանձնած պարտավորությունների պատշաճ կատարման երաշխիքներ սահմանելուն։ Ուստի, պետության կողմից անձին ընձեռվող հնարավորությունների և վերջինիս ստանձնած պարտավորությունների միջև առկա է ողջամիտ կապ, իսկ դրանց չկատարման համար նախատեսվող հատուցման պարտավորությունն ապահովում է համարժեքություն՝ հետապնդելով իրավաչափ նպատակ։
Ինչ վերաբերում է ծառայողից անկախ հանգամանքների պատշաճ հաշվառման անհրաժեշտության վերաբերյալ առաջարկին, ապա հարկ է նկատել, որ ոստիկանության և փրկարար ծառայության ծառայողներին ծառայությունից ազատելու՝ օրենսդրությամբ նախատեսված հիմքերի համադրված ուսումնասիրությունը վկայում է, որ նախագծերով որպես հատուցման պարտավորությունից բացառություն՝ նախատեսվել են հենց ծառայողի կամքից անկախ առաջացող այնպիսի հանգամանքները, որոնք օբյեկտիվորեն կարող են անհնար դարձնել ծառայությունը շարունակելը։ Հետևաբար, առաջարկվող կարգավորումներն արդեն իսկ հաշվի են առնում ծառայողի կամքից անկախ հանգամանքների առկայության հնարավորությունը։
Միաժամանակ, առաջարկով մատնանշված հանգամանքների առնչությամբ հարկ է ընդգծել, որ դրանց առաջացման դեպքում պետությունն արդեն իսկ պարտավորություն ունի՝ համապատասխան ծառայողին առաջարկելու այլ աշխատանք՝ օրենսդրությամբ սահմանված կարգով։      
Հետևաբար, նման հանգամանքների առաջացումն ինքնին չի ենթադրում ծառայության շարունակման անհնարինություն։ Եթե ծառայողին առաջարկվում է այլ համապատասխան աշխատանք, իսկ վերջինս հրաժարվում է դրանից, ապա այդ հրաժարումն այլևս չի կարող ինքնաբերաբար դիտարկվել որպես ծառայողի կամքից անկախ հանգամանք, որը պետք է բացառի ստանձնած պարտավորությունը չկատարելու իրավական հետևանքների կիրառումը։
Այս համատեքստում առանձնակի կարևոր է նաև այն, որ նախագծերով նախատեսվող պարտավորությունը վերաբերում է ուսման ավարտից հետո ներքին գործերի բնագավառի պաշտոններում անընդմեջ 10 տարի ծառայելուն, այլ ոչ թե՝ որևէ կոնկրետ պաշտոնում կամ որոշակի կառուցվածքային ստորաբաժանումում ծառայությունը շարունակելուն։ Այսինքն՝ քննարկվող կարգավորումները ծառայողի համար չեն սահմանում պարտադիր ծառայություն բացառապես մեկ կոնկրետ պաշտոնում, այլ՝ ենթադրում են նաև պարտավորության իրացում՝ համապատասխան համակարգում ծառայությունը շարունակելու միջոցով։
Հաշվի առնելով վերոգրյալը՝ գտնում ենք, որ նախագծերով առաջարկվող լուծումները հիմնավորված են պետության կողմից կատարվող ծախսերի նպատակային օգտագործումն ապահովելու և ծառայողի ստանձնած պարտավորությունների կատարումը երաշխավորելու անհրաժեշտության տեսանկյունից, իսկ առաջարկով ներկայացված փաստարկները բավարար հիմք չեն ստեղծում համապատասխան դրույթների վերանայման համար։

	4. Նախագծերի ուսումնասիրությունից հետևում է, որ դրանցով հստակեցված չեն ուսման ծախսերի հատուցման վերաբերյալ որոշման կայացման, անձին դրա մասին պատշաճ տեղեկացնելու, վերջինիս կողմից բացատրություններ ներկայացնելու, կայացրած որոշումը բողոքարկելու և այլ ընթացակարգերը։
Հաշվի առնելով վերոգրյալը՝ իրավական որոշակիության ապահովման տեսանկյունից առաջարկում ենք Նախագծերում հստակ սահմանել համապատասխան ընթացակարգային երաշխիքները։
	Չի ընդունվել։

Ոստիկանությունում ծառայության մասին օրենքի 40-րդ հոդվածի և Փրկարար ծառայության մասին օրենքի 71-րդ հոդվածի 3-րդ մասերի ուժով ծախսերի փոխհատուցման կարգի սահմանումը Կառավարության իրավասության տիրույթում գտնվող հարց է, իսկ ընթացակարգային մանրամասները՝ պայմանագրային հարաբերությունների դաշտում են։ Բացի այդ, վարութային ընթացակարգերի մասով կիրառելի են վարչարարության հետ կապված հարաբերությունները կարգավորող ընդհանուր օրենքի կանոնները։ 
Այս տեսանկյունից հատկանշական է, որ ծախսերի փոխհատուցման ինստիտուտը նորամուծություն չէ և առկա կանոնակարգումները մինչ օրս կիրառվել են՝ գործնականում չառաջացնելով իրավական անորոշության խնդիր։
Հետևապես, մեր դիտարկմամբ, նախագծերը հավելյալ դրույթներով ծանրաբեռնելու անհրաժեշտությունը բացակայում է։

	6. ՀՀ ֆինանսների նախարարություն 

